**לגור במגדל פורח**

**מחשבות חרוץ אות יב**

חודש תשרי נברא באות ל' כמו שכתב בספר יצירה (פרק ה'): 'המליך אות ל' בתשמיש וקשר לו כתר וצרפן זה בזה וצר בהם מאזנים בעולם ותשרי בשנה ומרה בנפש זכר ונקבה'. וידוע דל' נקרא מגדל הפורח באויר בסנהדרין (ק"ו ע"ב)[[1]](#footnote-1)... ועיין בהקדמת הזוהר (ו.), דדיירין בהאי מגדלא דפרח באוירא קודשא בריך הוא וחד מסכנא, ושם בית מותבא דרב המנונא סבא אחר פטירתו עיין שם. ובתיקוני זוהר (נ"ב ריש ע"ב) איתא ברתא איהי על מגדלא דפרח באוירא ומכריזין כל מאן דקטל לחויא יהבין ליה לאנתו וכו' (=הבת גרה במגדל הפורח באוויר, ומכריזים שמי שיהרוג את הנחש יתנו לו אותה לאשה). ושם (צ"ב.) איתא ל' אימא עילאה דאיהי מגדל עוז שם ה', נראה דמפרש מגדל עוז וגו' אאותו מגדל הפורח שהוא אות הל', ושהמגדל עצמו הוא אימא, וברתא היא דיירא ויתבא במגדל זה, והיא כנסת ישראל שנקראת דלה כמו שאמרו... וזהו חד מסכנא. ועל כן רב המנונא סבא וכן בריה גם כן בית מותבם שם, כי יש להם שייכות עם נשמת משיח... ועיין בעץ חיים דיסוד דנוקבא פורח באויר ואין לו על מה שיסמוך יעוין שם, והוא מכוון ללשון הכתוב בו ירוץ צדיק דהיינו סוד דזעיר אנפין וכנודע... וכל יסוד נקרא כן, וזהו המליך אות ל' בתשמיש שהוא ביסוד.

והענין דהאותיות נקראים בספר יצירה אבנים, והמלות הנבנות מהאותיות בתים, שהוא בנין קבוע שיש להם יסוד קבוע וקיים, כי הם אותיות התורה דכתיב בה אמת ושפת אמת תכון לעד, כבנין קבוע ולא דבר המטלטל שאין לו קביעות וקיום. ועל כן איתא ואמת שצריכה שרטוט כאמיתה של תורה, יחסו זה למדת האמיתות שבתורה, כי גם השיטין ושורות העמוד המשילו לבנין החומה במה שאמרו שם אריח על גבי לבינה עיין שם, ועל כן נקרא שורה על שם החומה שנקרא גם כן שור בלשון הכתוב ובארמי שורא, שכמו שמלה אחת נקרא בית כן כל השורה נקרא חומה. ועל כן צריך שרטוט שלא יהיה אחד יוצא ואחד נכנס, דאז אינו דוגמת חומה הקבועה רק כל אות בפני עצמו, כדבר המטלטל ולא הקבוע וקיים. וכאמיתות של תורה הוא שיהיה קביעא וקיימא לעד, על כן צריך שרטוט שיהיו קבועים ביושר כמשפט הקבועות.

והלמ"ד הוא בולט ויוצא מן השרטוט ועל כן נקרא מגדל לא אבן ובית, דהמגדל הוא המטלטל ממקום למקום ואינו קבוע. והיינו גגו של ל' כמו שכתב הערוך, כי גופו צריך שלא יצא משרטוט ככל האותיות, ונמצא הגג יש לו סמיכה למטה על האות. אבל קביעות כל האותיות הוא בשרטוט של מעלה, ומלמטה אין צריך שיהיו שוין כלל, דאין הקביעות שלהם מצד מטה דהיינו מצד המקבלים השפעתם, דבזה אינו שוה בכל מקום ובכל זמן ובכל נפש, והכל כפי ערך המקבל ופעמים נהר יחרב ויבש חס ושלום, השפעת איזה אות לאיזה נפש אם פגם בו. אבל קביעותם הקיים לעד הוא בעניין עצמותם וקבלת שפעם מלמעלה, דהתורה נצחיות שהיא תורת אמת היוצאת מאמיתותו יתברך שמו הבלתי בעל תכלית שאין לו הפסק. וגגו של ל' הוא להיפך, יש לו קביעות למטה ולא למעלה, שהוא העומד על גבי האות ומשפיע להאות, אבל אין לו קביעות למעלה אם יאריך או יקצר...

וזהו הפריחה באויר על דרך שאמרו היתר נדרים פורחים באויר ואין להם על מה שיסמוכו, פירש רש"י שהוא מתורה שבעל פה ורמז מועט בתורה שבכתב.[[2]](#footnote-2) ואין הכוונה ברמז זה על מה שאמרו בגמרא מקרא דהוא אין מוחל וכו', וכיוצא בו, דהני מאן דאמרי סבירא להו יש להם על מה שיסמוכו עיין שם בגמרא. דכל דרש מלשון הכתוב הרי יש לו סמך בכתב, אבל הפריחה באויר הוא מה שאין לו רמז דרש בגופו של כתב אלא רמיזא בעלמא בכתרי אותיות שהיה רבי עקיבא דורש. שכמו שאמרו ז"ל דבלוחות בין דיבור לדיבור היו כל מצוותיה של תורה, כך בתורה שבכתב בין שיטה לשיטה רמוז כל תורה שבעל פה כולה וכל מה שתלמיד ותיק עתיד לחדש דליכא מידי דלא רמיזי באורייתא, הכל רמוז באויר שבינתים בתגין וכתרי האותיות וכיוצא, וזהו כוונת הלשון פורחין באויר היינו האויר שבין הכתב.

וגופו של כתב הוא בנין הקבוע וקיים שבנה וקבע מלכו של עולם, וההשפעה מצידו יתברך בקביעות שוה על כן תורה שבכתב כתיבא ומנחא לכל באי עולם. והתורה שבעל פה הוא מה שנמסר לחכמים לחדש ולהשיג כל אחד כפי כוחו וחכמתו. ומי שאינו חכם אין משיג ומחדש כלום, וכל ההשגה הוא מצד המקבל ומצידו אין לו קביעות. ואפילו לאותו המשיג ההשגה היא דרך פריחה בשכל בלא קביעות, פעם נגלה ופעם נעלם. והיתר נדרים אף שהוא הלכה מקובלת ולא מחידוש חכמים, מכל מקום הואיל והדבר נמסר לחכמים להיות לשונם מרפא ושיוכלו להתיר מה שאסרה תורה ואין בזה הלכה קבועה, ואינו דומה לגופו של נדר דגם כן אינו הלכה קבועה ותלוי בדעתו של נודר אם ירצה יאסור על עצמו, דזה מסור לכל אחד ואין צריך חכמה כלל ואם כן אין איסורו מצד כוחו וחכמתו אלא מצד התורה שקבעה עליו דכל היוצא מפיו יעשה ולא יחל, ושפיר נכתב איסורו בתורה בהדיא ויש לו על מה לסמוך, מה שאין כן ההיתר דתלוי בחכמה שהרי נמסר לחכמים יחיד מומחה דוקא או הדיוטות שלושה דוקא שהם בית דין לכל דבר הצריך בית דין דאי אפשר דליכא חד דגמיר (סנהדרין ג'.), ויש בהם חכמה ותלוי כפי השגת חכמת המתירים דהחכם יותר יוכל למצוא פתח לנדר מה שאין אחר יכול למצוא, דעל כן היו הולכים לחכמים לבקש פתח וכמו שאמרו בנדרים (כ"ב.) ועל כן השאירתו תורה פורח באויר שכיון שנמסר לחכמים מצד השגת החכמים אין לו קביעות.

והל' הוא גוף אות שבכתב וגם כן אין לו קביעות ופורח באויר, רק שהוא מגדל הפורח להיותו אות גמור דכתב הבונה בית, וזה מגדל הגבוה מבית כמשמעות מגדל בכל מקום וכן המגדל דדור הפלגה. ולמ"ד הוא לשון לימוד, שממנו הוא הלימוד והיניקה דתורה שבעל פה, וחביבים דברי סופרים יותר מיינה של תורה.

כי תורה שבכתב הוא השגת הנבואה מנביא גדול כמשה רבינו ע"ה, וחכם עדיף מנביא, כי הוא משיג ברוח הקודש מקודש העליון חכמה עילאה שלמעלה מהתורה שבכתב שהיא נובלות חכמה עליונה. וכידוע מהאריז"ל בשער הנבואה בנבואת משה רבינו ע"ה מאיזה מקום היה, והוא גילה רזי עולמות העליונים יותר... והשגת הנבואה גדולה מצד שיש לה יסוד על מה לסמוך שהיא דבר ה' אשר עליו אין להוסיף ולא לגרוע, והם דברים קצובים וקבועים וקיימים. ומצד זה השגת רוח הקודש של חכמי תורה שבעל פה גדולה, שאף על פי שפורחת באויר כי אין לה יסוד קבוע לסמוך עליו בבירור לדעת שהוא דברי אלקים חיים ושהן הן הדברים הנאמרים ברוח הקודש, מאחר שהוא מוציאם מחכמת לבו ואולי טועה בדמיונו, מכל מקום נגד זה הל' גבוה גבוה מכל האותיות שהשגתו בלא קצב וגבול, ולמעלה מכל שפע ההשגה הנקצב ברצון ה' יתברך בבריאת העולם שהיה באותיות שהם המגבילות כל דבר...

ובאותיות דרבי עקיבא איתא למה ל' גבוה שהוא כמלך באותיות שהוא באמצעם, ואחר כך איתא שם שרומז ללב, והיינו כמו הלב מלך בגוף כמו שכתב בספר יצירה, ומלכות פה תורה שבעל פה קרינן לה, דבי מלכים ימלוכו, היינו על ידי חכמת התורה שבעל פה דהמלך פורץ גדר לעשות לו דרך ואין מוחין בידו (בבא בתרא ק' ע"ב), שהוא התפשטות בלא גבול. כי הסוף מעשה ששם תכלית הצמצום נעוץ במחשבה תחילה שמשם מקור ההתפשטות... ונאמר הלהוכח למלך נתנוך דפשטיה נראה שאין להוכיח המלך... אבל קיבלתי הפירוש כי המלך יש לו עומק בבינה שבלבו מה שלא נגלה לאדם אחר, עד שמחמתו מוכרח פעמים לעבור על דברי תורה על דרך עת לעשות וגו', ואין יכול להוכיחו אלא מי שהגיע למקומו ומדריגתו ויודע מעמקי לבבו, והכל מצד הדבקות שיש במעמקי לבו עם עומק ראשית דמחשבתו יתברך הנעלם מעין כל בעולם הזה. ומצד הזה יכול לפרוץ כל הגדרים והגבולים, כי יש לו תכלית ההתפשטות בלי גבול וכמו שנאמר רוחב לב מלכים אין חקר. ומצד צמצומו בא לו תוקף היראה יותר מכל אדם, כמו שאמרו מלך כיון שכורע שוב אין זוקף, והוא מצד עוצם יראת ה' החופפו. וזה נקרא דפרח באוירא, שהירא אין לו שום דבר מבורר לסמוך עליו, דבכל דבר ירא ורועד אפילו במעשה הטוב בבירור אולי יש איזה פגם וחסרון באופן שאין לו שום יסוד להיות לרגל אחיזה וסמיכה בו. וזהו יראתו הקודמת לחכמתו, דראשית חכמה יראת ה', ואחר כך על ידי זה חכמתו מתקיימת, והחכמה תעוז לחכם ונעשה מגדל עוז אשר בו ירוץ צדיק, הריצה הוא התפשטות באין מעצור, כי נכון לבו בטוח בה' ועל זה סמוך לבו אשר לא יירא.

וכך הוא החודש תשרי תחילתו ראש השנה בתוקף היראה והפחד ממדת המשפט ועומק הדין, ואחר כך מתחילים ימי רצון ומתפשטים והולכים בעשרת ימי תשובה... ומחילת החטאים בחודש זה... נראה דזהו עיקר יסוד ענין החודש כולו, שראש השנה הוא הכנה ליום הכפורים, וסוכות נמשך אחריו שמזה בא השמחה והחסיון בצל ה'. והיינו כי כל חטא הוא יציאה מהשורה, אבל חטאי בני ישראל הם באמת כשנים הללו שסדורות ובאות וכו', היינו שגם זה מהסדר שיהיה דבר יוצא מהסדר איזה פעם, וזהו אות הל' שהוא מכלל שורת האותיות אף שהוא יוצא מהשורה.

ועל כן דבר זה הוא לישראל לבד ולא עשה כן לכל גוי, דשורש כנסת ישראל הוא ממקום זה ודיירי בההוא מגדלא. וזה שאמרו סבי דבי אתונא בני לן ביתא באוירא דעלמא,[[3]](#footnote-3) שידעו ענין ישראל שהם דרים במגדל הפורח באויר, היינו שאין להם יסוד קבוע בשום דבר. ואף על פי שכבר ניתנה תורה בהגדרת המעשים, מכל מקום הם חוטאים כל השנה ויוצאים משורת התורה המגדרתם, וכסבורים אומות העולם שכבר הזניחם ה' יתברך... ואחר כך בא יום הכפורים ומתכפר להם, ועוד נעשים מזדונות זכויות וכמו שזכו על ידי עגל למלאכת המשכן וגילוי שכינה כשנתרצה.

וזהו סיום התורה באות ל' המורה על דרך זה. שאף על פי שכבר ניתנה תורה הכוללת אבנים ובתים וחומות, הם שורות הכתב המגדירות האדם, מכל מקום סוף דבר הכל נשמע שכולו כלול באות הל' הפורח באויר, דבאמת הכל פורח באויר עדיין בלא יסוד קיים. וזהו היסוד של תורה שבעל פה המתחיל ויונק מסיום התורה שבכתב, דבאמת אין שלימות התורה שבכתב אלא על ידי התורה שבעל פה, והקראים שפקרו בה אף תורה שבכתב אין להם, כי מהכתב לא יודעים כלום, שהכל פורח באויר עדיין, ואין להם שום מצוה בשלימות כלל.

ומסיים במלת ישראל שהם גם כן שורש הל', ותכלית התורה והמכוון בה הוא רק השלמת הכנסת ישראל, ונפשותם הוא שורש התורה. וההתחלה הוא בבראשית שכולל כל מעשה בראשית וכל הנבראים, ועל כן מתחיל בב' הרומז לכלל העולם שדומה לו, דצד צפון פתוח כמו שאמרו ז"ל. והאלקים עשה האדם ישר, ושיהיה כל העולם כולו מכירין אלקותו וכי אתה פעלתו, אלא שגרם החטא בסוף ויצאו מה שיצאו ולא נשאר לחלקו אלא ישראל בלבד, ואף הם בכלל היציאה מהשורש, ואין דרים עוד בבית הדומה לב' כמו שהיה המחשבה בתחילת הבריאה אלמלי לא חטאו, רק במגדל הפורח שהוא הל'.

וזהו גם כן מצות הסוכה שבחודש זה לצאת מדירת קבע לדירת ארעי כי אין לישראל שום קביעות בשום דבר ואומות העולם אין מבינים זה איך אפשר לדור באויר, שמשיגים שישראל יש להם בזה דירה ובית באויר שהרי גם הל' מכלל השורה, משמע מזה דיש סדר וקביעות ליציאה זו, ועל זה אמרו בני לן וכו' להראות להם גם כן איך אפשר זה, והראם שהוא יש לו כח לזה על ידי שם, היינו על ידי דביקותם בה' יתברך שהוא גם כן באוירא דעלמא, וה' יתברך הוא צור לבבם ובו הוא יסודם ועל כן יכולים לעשות יסוד באויר שאין לו יסוד, ובודאי כמו שיכול על ידי שם לעמוד באויר כך היה יכול לבנות בית שם גם כן על ידי שם, אלא שלא צריך לזה רק כלפי שאילתם בני לן וכו' הראה להם שהם אין להם שייכות לזה ואי אפשר להם זה, על כן אמר אייתי לי ליבני וטוני שאם אתם רוצים להיות לכם בית כזה צריכים אתם להכין ההכנות הצריכות, והרי אי אפשר לכם להכין עצמכם לזה כלל כי זה דבר בלתי מושג לכם ולא שייך לכם כלל, כי אם יצאו מהשורה הם יוצאים ואובדים לגמרי ואין להם תקומה עוד למפלתן, ועל כן נסיון העכו"ם לעתיד יהיה במצות סוכה (עבודה זרה ג'.) דזה שייך רק להאזרח בישראל אבל הם אין יכולין לסבול כלל אלא דירת קבע ודבר קבוע. וזהו שמונין לחמה (סוכה כ"ט.) שיש לה קביעות דשמש ידע מבואו אבל ירח לא ידע מבואו פעמים בארוכה פעמים בקצרה (ראש השנה כ"ה.) שאין לו קביעות, וכן אין קביעות לאורו פעם נעלם ופעם נגלה ועל ידי זה יש התחדשות בכל פעם, וזהו החידושין דבאורייתא שבתורה שבעל פה מה שאין כן בתורה שבכתב דכתיבא ומנחא אין שם חידושין, ולכן אומות העולם טוענין על ידי התורה שבכתב אנו ישראל כמו שאמרו בתנחומא (תשא ל"ד) והקדוש ברוך הוא משיב מי שמסטורין שלי בידו וכו', דהתורה שבעל פה אינו אלא בלבבות דבני ישראל שהם דדיירין ויונקין מאות הל' המלמדתם.

וביום הכפורים ניתנו לוחות אחרונות שהוא התיקון שאחר הקלקול ויציאה מהסדר, ומשם הוא היניקה דתורה שבעל פה כידוע דזכור לדכורא ושמור לנוקבא ולוחות שניות בסוד הנוקבא, ולעתיד כשיושלם כל תורה שבעל פה יהיה מהם גם כן תורה שבכתב והם הלוחות אחרונות, ותורה שבכתב היא הראשונות שהם לעת עתה שברי לוחות המונחות בארון, ואז כשיבולע המות לנצח ישובו גם לוחות ראשונות לקדמותן כמו שמובא בתיקונים שהמיתה הוא סוד שבירת הלוחות, ואז יהיה אור הלבנה כאור החמה שהם הלוחות דתורה שבכתב, ואור החמה כאור שבעת הימים שאדם צופה בו מסוף עולם ועד סופו, שזהו אור לוחות ראשונות שהיה אז חרות ממלאך המות ויצר הרע על ידם כמו לעתיד שלא היה עוד מחיצה המבדלת ומעלמת האור כלל. והלוחות מתחילות בא' ומסיימות בכ' הם אותיות הקודמות לאותיות ב' ל' שבהתחלת וסיום התורה כי הם השורש לתורה.

ותורה שבעל פה מתחיל במ' מאימתי שהוא אות שאחר הל' שמסתיימת בו תורה שבכתב, ומסיים גם כן במ' בשלום, כי התורה שבכתב כבר ניתנה תורה ונשלמה שאין עוד תורה שבכתב יותר, מה שאין כן תורה שבעל פה לא נשלם עדיין דעדיין עתידים תלמידים ותיקים לחדש בכל יום תמיד, ועל כן במקום שמתחיל שם הוא מסיים שבכל התורה שבעל פה שגילה רבי במשניות עדיין לא גילה כלום, ועדיין הוא כאילו כל התורה שבעל פה כולה בשלימותה עדיין מונחת ללבות החכמים העתידים לבוא לחדש מלבם, ולמקום שהנחלים הולכים שם הם שבים ללכת ואין שם סיום כלל, וגם בכלל התורה שבעל פה הוא כן שאין לו סיום כלל שאפילו לימות המשיח שאז יהיה שלימות התורה שבעל פה, עדיין יהיה חוזר חלילה לשוב להשיג התחדשות באותן ההשגות עצמן שהשיגו בעולם הזה כי גבוה מעל גבי גבוה שומר וגבוהים עליהם. ועל זה רומז פתיחת וחתימת התלמוד בבלי באות המ', כי התלמוד הוא שלימות כל התורה שבעל פה כולה דליכא מידי מה ששום תלמיד ותיק עתיד לחדש עד ימות המשיח דלא רמיזי בתלמוד, וזהו חתימת התלמוד שעליו אין להוסיף וממנו אין לגרוע, ומסיים גם כן במה שמתחיל דאחר הסיום גם כן עדיין עומד בהתחלה ולא שחוזר להתחלה הראשונה שהוא אות הא' רק לאות המ' עצמה, כי עדיין הוא עומד על השגה זו שהוא השגת כללות תורה שבעל פה כולה, דבכל פעם משיג אור בהיר יותר באותה השגה עצמה מה שלא טעם עד הנה עדיין, וזהו ההתחדשות שיהיה לעתיד היינו התחדשות של טעימות באותה השגה עצמה עד שנראית כמושג חדש אצלו וכאמור:

1. אמר רבי: ארבע מאה בעיי' בעו דואג ואחיתופל במגדל הפורח באויר [ולא איפשט להו חד]. רש"י: במגדל הפורח באויר - מתג עליונה שלמעלה מן הלמ"ד מפני מה כפופה למטה. לשון מדרש רבה מפי השמועה. לשון אחר - במגדל הפורח באויר, הנכנס לארץ העמים בשידה תיבה ומגדל אם הוא טמא אם לאו. [↑](#footnote-ref-1)
2. חגיגה י ע"א: משנה - היתר נדרים פורחין באויר ואין להם על מה שיסמכו. הלכות שבת, חגיגות והמעילות הרי הם כהררים התלוין בשערה, שהן מקרא מועט והלכות מרובות. הדינין והעבודות הטהרות והטמאות ועריות יש להן על מה שיסמכו, והן הן גופי תורה. רש"י: היתר נדרים פורחים באויר - התרת נדרים שאמרו חכמים שהחכם מתיר את הנדר, מעט רמז יש במקרא ואין על מה לסמוך, אלא שכן מסור לחכמים בתורה שבעל פה. [↑](#footnote-ref-2)
3. בכורות ח ע"ב: בני לן ביתא באוירא דעלמא. אמר שם, תלא בין רקיעא לארעא, אמר להו אסיקו לי ליבני וטינא. [↑](#footnote-ref-3)